ย้ำเดินหน้าตามแผนเปิดประเทศรับต่างชาติ เน้นพื้นที่ใดพร้อมให้เปิดพื้นที่นั้นก่อน
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า จากกรณี พลตำรวจเอก อัศวิน ขวัญเมือง ผู้ว่าราชการกรุงเทพมหานคร ได้ออกมายืนยันถึงการเปิดพื้นที่จังหวัดกรุงเทพมหานคร เพื่อรับนักท่องเที่ยวต่างชาติ ในวันที่ 15 ตุลาคมนี้ โดยยืนยันว่า ไม่เคยพูดถึงการเปิดเมืองตามวันดังกล่าว เพราะต้องรอการฉีดวัคซีนให้คนในพื้นที่อย่างน้อยไม่ต่ำกว่าร้อยละ 70 ก่อนนั้น เบื้องต้นตามแผนเปิดประเทศต้อนรับนักท่องเที่ยวต่างชาติ ตามนโยบายเปิดประเทศใน 120 วันของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ซึ่งในแผนระยะที่ 2 ได้วางไว้ 5 จังหวัดที่จะเปิดเพิ่ม ได้แก่ กรุงเทพมหานคร ชลบุรี (พัทยา อ.บางละมุง อ.สัตหีบ) เชียงใหม่ (อ.เมือง อ.แม่แตง อ.แม่ริม อ.ดอยเต่า) เพชรบุรี (ชะอำ) และประจวบคีรีขันธ์ (หัวหิน) ซึ่งกำหนดเปิดในวันที่ 1 ตุลาคมนี้ ในส่วนของพื้นที่กรุงเทพฯ หลังจากกรุงเทพมหานคร กระทรวงการท่องเที่ยวและกีฬา และททท. ได้หารือร่วมกัน เมื่อวันที่ 15 กันยายนที่ผ่านมา ได้วางจัดทำแผนเบื้องต้นคือ การเปิดกรุงเทพฯ รับนักท่องเที่ยวต่างชาติ ในรูปแบบแซนด์บ็อกซ์ จะเลื่อนออกไปเป็นวันที่ 15 ตุลาคม 2564 เพื่อรอการฉีดวัคซีนให้คนในพื้นที่ไม่ต่ำกว่าร้อยละ 70 ซึ่งเป็นสัดส่วนในการสร้างภูมิคุ้มกันหมู่ขึ้นนั้น ในส่วนของ ททท. เรายังเดินหน้าตามแผนเดิมต่อไป ซึ่งในวันที่ 22 กันยายนนี้ ททท.จะมีการประชุมร่วมกับผู้ประกอบการในพื้นที่กรุงเทพฯ เพื่อติดตามความคืบหน้าในการเตรียมความพร้อมเปิดรับนักท่องเที่ยวต่างชาติ ขณะเดียวกัน ททท. ได้หารือร่วมกับผู้ประกอบการเอกชนใน 4 จังหวัดนำร่อง เปิดรับต่างชาติตามแผนระยะ 2 แล้ว เหลือเพียงพื้นที่กรุงเทพฯ เท่านั้น ที่จะต้องหารือร่วมกันถึงความพร้อมต่อไป โดย ททท. จะต้องเดินหน้าตามแผนเพื่อเตรียมพร้อมในการทยอยเปิดประเทศ หากพื้นที่ใดมีความพร้อมสูงสุด จะสนับสนุนการเปิดในพื้นที่นั้นๆ ก่อน ส่วนพื้นที่ใดยังไม่พร้อมก็ต้องหารือกันในระดับนโยบายต่อไป